钦定古今图书集成/明伦汇编/闺媛典/第086卷 > 杜小英
## 钦定古今图书集成/明伦汇编/闺媛典/第086卷 > 杜小英

按《宝庆府志》：“杜小英，小字湘娥，武冈女子。为大兵掳
至小姑山，为诗数绝，系于衣带，投水而死。尸逆流至
洞庭浮，数日，颜色如生，衣带不解。或云辰州人衣带
系。”诗云：“去乡漂泊已经春，今日含羞到汉城。忽听将
军搜索令，教人争敢惜馀生。征帆闻说到双姑，血枕
啼魂怯夜乌。早入江波葬鱼腹，不留冰骨辱为俘。当
年画阁惜如珍，野犴而今也逐人。寄语爹娘休眷恋，
入江犹是女儿身。”“平生经历不堪题，此际浮沉理总
齐。”河伯有心怜薄命，将身流向洞庭西。顾影江干只
独悲，永辞鸾镜委蛾眉。朱门空许谐秦晋，死去相逢
总不知。